מפת בונטינג, 1581
מפה שצייר הכומר, התאולוג והקרטוגרף הפרוטסטנטי היינריך בונטינג (Heinrich Bünting ). המפה פורסמה בשנת 1581 בספרו "מסע דרך ספרי הקודש". מפה זו מתארת את העולם בדמות תלתן בעל שלושה עלים, שירושלים במרכזו. התלתן מופיע בסמלה של העיר הגרמנית הנובר, שבה נולד בונטינג וכן מסמלת את השילוש הקדוש בנצרות.
בראש המפה מופיעים איים שמסמלים את אנגליה ודנמרק (כנראה הכוונה לסקנדינביה), ובקצה השמאלי התחתון של המפה מצויה יבשת אמריקה, המכונה "העולם החדש". בשטח הים של המפה מצוירות סירת מפרש, בנות ים ומפלצות ימיות. ביבשת אירופה מצוירת עיר אחת - רומא, וכן שמות ארצות רבות. באסיה מצוירות ערים רבות ובהן דמשק, ובאפריקה שלוש ערים, בהן אלכסנדרייה. ירושלים ממוקמת במרכז שלוש היבשות ומוצגת כעיר טיפוסית לימי הביניים. מדרו -מזרח לירושלים, בין אפריקה לאסיה, מצוי הים האדום, שבניגוד לשאר הימים, צבוע בצבע אדום.